Die waarheid agter weerlig - WelstandWelstand
Tuis / Advies / Die waarheid agter weerlig
Daar is min dinge so mooi soos die spel van weerlig tussen die wolke op 'n warm somersaand. Ons grootouers het donderstorms met die hoogste respek behandel en allerhande voorsorgmaatreëls getref om te verhoed dat hulle raakgeslaan word. Die meeste mense is deesdae egter nie versigtig genoeg nie, en behandel swaar weer soos ligte rëen.
Wat is die waarheid agter die gevaar van weerlig?
Die hele aarde word elke sekonde deur meer as 'n 100 weerligstrale getref. Weerlig is dodelik, of kan hartstilstand tot gevolg hê. Beserings kan erge brandwonde, skade aan senuwees, permanente breinskade, geheueverlies en persoonlikheidsveranderinge insluit. Dit kan al jou organe affekteer. Tien present van slagoffers oorleef nie die slag nie, met 70 persent wat aan ernstige langtermyngevolge lei.
Die meeste mense besef nie dat hulle steeds raakgeslaan kan word selfs al is daar blou lug bo hulle nie. Weerligstrale kan iemand tot 16 kilometer buite die middelpunt van 'n storm raakslaan.
Indien jy donderweer kan hoor, beteken dit dat jy nader as 16 kilometer vanaf die storm is, en raakgeslaan kan word. Soek skuiling en vermy gevaarlike situasies.
Liggolwe beweeg vinniger deur die lug as klankgolwe. Jy sal dus die weerlig kan sien voordat jy dit hoor. Tel die sekondes tussen wanneer jy die blits sien en wanneer jy die donderweer hoor. Dit gee 'n aanduiding van die afstand. Indien die tyd minder as 30 sekondes is, is die storm nader as 10 kilometer van jou af en gevaarlik en jy moet skuiling soek.
Wag 30 minute nadat die laaste donderslag geslaan het voordat jy jou skuilplek verlaat. Die stilte beteken nie dat jy onmiddellik buite gevaar is nie.
Weerlig tref gewoonlik die hoogste voorwerp binne 'n area. Wanneer jy buite is gedurende swaar weer, is dit beter om hoë bome en telefoonpale te vermy. Selfs al staan jy nie teenaan die boom of paal nie, kan die elektrisiteit jou steeds bereik. Skuil liewer onder groepe kleiner bome indien jy in 'n bos is. Vermy ook groot oop areas waar jy die hoogste punt gaan wees.
Tente bied geen beskerming teen weerlig nie.
Water gelei elektrisiteit baie goed. Bly dus weg van die swembad en ander nat items.
Rubbersole aan skoene beskerm jou nie teen weerlig nie.
Moenie onder 'n sambreel of onder 'n afdak probeer skuil nie. Dit sal jou glad nie beskerm nie. Jou huis het metaalpype en -geute wat die elektriese lading van jou af weggelei. 'n Afdakkie het nie so iets nie.
'n Motorvoertuig kan beskerming bied. Moet egter nie aan die metaalkante raak nie. Die metaaldak en -kante hou die elektrisiteit van jou af weg.
Bly ook weg van ondergrondse pype indien jy weet waar hulle is, en moenie op 'n sementvloer lê nie aangesien dit ysterpale of pype kan bevat wat nie sigbaar is nie.
Moenie plat op jou maag gaan lê in 'n veld indien daar geen skuiling beskikbaar is nie. Hurk met jou kop tussen jou bene, terwyl jy jou ore met jou hande bedek. Bly in hierdie posisie totdat die swaar weer verby is.
Wanneer jy binne jou huis is, moet jy wegbly van vensters en deure en enigiets vermy wat elektrisiteit gelei. Die meeste mense wat in hulle huise deur weerlig beseer word, is op hulle landlyntelefone besig wanneer dit gebeur. Maak ook seker dat alle elektriese toestelle uitgeprop is. Moet aan geen waterpype of krane raak nie. Dit is dus nie 'n goeie idee om te bad, stort, of wasgoed te was wanneer daar swaar weer is nie.
Jy hoef nie jou spieëls toe te maak nie. Hulle trek nie weerlig aan nie. Dit is ook nie nodig om alle metaal van jou liggaam te verwyder nie, aangesien dit jou nie meer kwesbaar maak nie.
Jy kan onmiddellik aan iemand raak nadat hy deur weerlig raakgeslaan is. Daar sal nie 'n aktiewe lading wees nie en jy sal hom onmiddellik kan probeer help deur mond-tot- mond-asemhaling toe te pas.